Utbyggere på Paradis får beskjed om å redusere prosjektene sine i den nye områdeplanen som Byrådet fremmet for politisk behandling 4. september.

Eiendomsutvikler Petter Hjortland mener kommunen i såfall må ta en større del av regningen med å lage infrastruktur. I snart ti år har han gått og ventet på klarsignal for sitt kombinerte bolig- og butikkprosjekt Paradis Lokalsenter. Det nye senteret skal komme i krysset mellom Nesttunvegen og Statsminister Michelsens veg. Her skal både boliger, matbutikk og offentlige tjenester blåse liv det som i dag er en noe loslitt plass.

Må følge med penger

Uten økt kommunal støtte, frykter han at de flotte illustrasjonene kommunen nå har laget, havner i en skuff.

– Jeg har ikke fått finlest planen ennå, men ser at utnyttelsen har blitt litt lavere enn tidligere for vårt prosjekt. Det er ikke i seg selv kritisk for oss. Det som er kritisk er omfanget av rekkefølgebestemmelsene, sier Hjortland.

Med det mener han at utbyggingene ikke må koste mer enn de smaker for eiendomsutviklerne. Kommunen må bidra mer til å bygge veier og gang- og sykkelveier dersom de reduserer utnyttelsen til utbyggerne.

Det har vært vanlig i kommunen å inngå utbyggingsavtaler der både offentlige og private spleiser på slik infrastruktur.

– Hvor stor andel av prisen som blir lagt på utbyggerne er et helt avgjørende spørsmål. Før vi har fått svar på hvordan denne regningen fordeles, kan vi ikke si noe sikkert om utbygingen, sier Hjortland.

Roser kommunen

Også boligprosjektet Paradis Hage har fått redusert utnyttelsesgraden. Det henger sammen med at naboer har krevd generelt lavere bebyggelse ved de nye boligprosjektene, noe de har fått gjennomslag for hos kommunen.

Utbygger Bjarne Aardal i Paradis Hage AS roser likevel kommunen for å legge frem planen:

– Kommunen skal ha skryt for at de klarer å legge frem planer mye raskere i dag enn tidligere. Det har skjedd en markant forbedring de siste årene, sier Aardal, som likevel håper å få bygge flere boliger enn det kommunen nå legger opp til.

– Utnyttelsesgraden er lavere enn det vi har sett for oss. Det tar vi nå konsekvensen av, og skal se på om vi kan tilpasse prosjektet vårt mer til områdeplanen. Men samtidig mener vi at det endelige prosjektet bør ligge et sted imellom vår opprinnelige plan og det kommunen foreslår, Bjarne Aardal, som står bak boligprosjektet Paradis Hage AS.

De hadde sett for seg å få bygge rundt 450 boliger. I kommunens forslag blir det bare rom for rundt 300.

– Vi ser kanskje for oss å ende på 380 boenheter. Det mener vi må gå an å få til, sier Aardal.

Nytt byrom

Saken skal nå til bystyrebehandling. 2. oktober får Komite for miljø- og byutvikling saken til behandling.

Se plandokumentene her.

- Planens hovedgrep er gater med brede fortau og gangveier. Disse har felles møtepunkt ved et stort offentlig byrom ved (kollektivbyttepunktet) Paradis, skriver fagetaten i plandokumentene.

Brede fortauer

Dette innebærer blant annet:

• Utvidelse av gaten Sandbrekkevegen/ Statsminister Michelsens veg med 5 meter brede fortau og doble trerekker

• Utvidelse av Nesttunvegen, med tre meter fortau, doble trerekker og bussholdeplass ved Paradisalleenog bybanestoppet

• Gangvei fra Jacob Kjødes veg i vest, via Paradisalleen, i bro over Nesttunvegen og langs Tunvegen til Sandbrekkevegen

• Offentlig byrom mellom Nesttunvegen: Byromsstruktur bybaneholdeplass og opp til hesteskobygget (Paradisleitet 2)

• Statsminister Michelsens veg blir utvidet med tosidig fortau og sykkelveg.